Nico Rosberg poġġa lilu nniffsu f'pożizzjoni tajba biex jirbaħ it-tellieqa tal-lum b'pole position li tista' tagħtih l-opportunità li jevita li jinqabad f'nofs it-taqtiha li ġeneralment tikkaratterizza l-ewwel kurva tat-tellieqa Belġjana. Madankollu, huwa ma jistax jieħu xejn bħala ċert hekk kif, bejn l-ewwel u l-ħames post, hemm distanza ta' inqas minn nofs sekonda, fatt li jixhed l-avvanzi kbar li r-Red Bull u l-Ferrari għamlu f'termini ta' żvilupp. Vantaġġ strateġiku Hamilton ħareġ jagħmel dawra biex jirreġistra ħin validu minkejja l-fatt li ngħata b'penalità ta' 55 post wara l-bidliet irregolari li saru fil-vettura tiegħu fl-aħħar jiem. Sadanittant, Alonso kompla jkun ippersegwitat minn problemi tekniċi serji li lanqas ħallewh jagħmel dawra waħda valida tul Q1. Min-naħa tiegħu, Rosberg għażel li juża s-Softs biss f'din is-sessjoni fejn witta t-triq għal Massa fil-quċċata tal-klassifika. Ocon, fid-debutt tiegħu mal-Manor, kien qiegħed jittama li jimpressjoni. Però, kien Wehrlein li ħalla mpatt hekk kif il-Ġermaniż irnexxielu għal darb'oħra jwassal lill-Manor tiegħu f'Q2. Dan ir-riżultat ma kienx irreplikat fit-tieni sessjoni fejn Wehrlein kellu jieqaf fl-ewwel attentat tiegħu minħabba rota laxka. Eventwalment, meta kompla huwa rnexxielu biss jikseb is-sittax-il post. Rosberg reġa' kiseb ħin kompetittiv bis-Softs li se jpoġġuh f'pożizzjoni tajba llum b'sett ta' roti Supersoft għad-dispożizzjoni tiegħu hekk kif huwa obbligat li jibda t-tellieqa bis-sett li kiseb l-aqwa ħin tiegħu f'Q2. Il-Ġermaniż imbagħad ħareġ irrankat f'Q3 fejn kiseb l-ewwel post kmieni fis-sessjoni. Vettel irnexxielu jidħol warajh ftit tal-ħin wara, però Verstappen daħal bejn iż-żewġ Ġermaniżi f'qasir żmien. Għal xi ħin deher li warajh kien se jkun hemm Ricciardo, però ż-żewġ Ferraristi rnexxielhom jidħlu bejniethom fl-aħħar ftit.